Սբ. Գրիգոր Տաթևացու մատուռ-դամբարանի վրա նրա վաստակը բնորոշող հիասքանչ որակումներ են արձանագրված. «Երիցս երանեալ, եօթնալոյս րաբունապետ, երկրորդ Ոսկեբերան, չորրորդ Լուսավորիչ»: Երիցս երանյալ, այսինքն` Ավետարանի երանիների մեջ ամբողջապես ներգրավված և Սուրբ Երրորդության ուղղափառ դավանությամբ երանյալ սբ. Գրիգոր: Յոթնալույս րաբունապետ Սուրբ Հոգու շնորհների. յուրաքանչյուր քրիստոնյա մկրտությամբ Սբ. Հոգու շնորհների լույսն է ընդունում իր հոգում, իսկ սբ. Գրիգորը ստացած շնորհների այդ լույսը իր սուր մտքով, իր սրբասեր սրտով ու բոցավառ հոգով այնքան էր զարգացրել ու պայծառացրել, որ այն դարձել էր յոթնարփյան շնորհներով լեցուն, արեգակի նման ճառագայթ արձակող աստվածային լույս: Այնքան հզոր ու պայծառ էր սբ. Գրիգորի մտքի և հոգու լույսը, որ մինչ օրս լուսավորում և ջերմացնում է մեր սրտերը: Երկրորդ Ոսկեբերան, այսինքն` ոսկի խոսքերով ճշտված, սուրբ շղթաներ ունեցող մարդ, ինչպիսին էր Ընդհանրական Եկեղեցու սրբերից Հովհան Ոսկեբերանը (4-րդ դար): Եսայու մարգարեության մեջ հրեշտակը, երկնային խորանից կրակն ունելիով վերցնելով, մոտեցնում է մարգարեի շրթունքներին, սրբում դրանք ու օժտում ոսկյա, աստվածային խոսքերով: Սբ. Գրիգորն էլ իր մեծ ճգնություններով, իր անցյալ աղոթքներով մերձեցավ աստվածային անիմանալի կրակին և ոսկեղեն քարոզներ ու խոսքեր ավանդեց: